[{"text_idx": "#000000", "text": "blogs in auxilinguas colectata per robot"}, {"text_idx": "#000002", "text": "Polaj amaskomunikiloj favore raportis pri la j\u0302usa apero de la klasika sciencfikcia romano Solaris en Esperanto. Ni petis la tradukinton Przemys\u0142aw Wierzbowski klarigi, kial gravas havi tiun verkon en Esperanto, kvankam g\u0302i jam aperis en kvardeko da aliaj lingvoj."}, {"text_idx": "#000006", "text": "\u2013 Ni kontaktis la krakovan Fondaj\u0302on de Lem kaj proponis eldoni du verkojn: la ne-sciencfikcian, malpli konatan Hospitalon de la Transfigurig\u0302o kaj g\u0302uste Solaris. La posedantoj de la au\u0306torrajtoj proponis, ke ni komence elektu unu libron, prefere malpli konatan, por elprovi la kvaliton de la entrepreno. Fine ni sukcesis konvinki ilin, ke tamen valoras komenci la aventuron per la plej fama, mondkonata beletraj\u0302o \u2013 ja Solaris estis tradukita en pli ol 40 lingvojn, eldonita pli ol 300 fojojn \u2013 kaj en la estonteco, eble, dau\u0306rigi tion per serio de pliaj Lem-aj\u0302oj."}, {"text_idx": "#000007", "text": "Pri kio temas la libro, se entute eblas tion koncize klarigi?"}, {"text_idx": "#000009", "text": "\u2013 Cent kelkdek jarojn antau\u0306 la romano-intrigo oni malkovris la titolan planedon de du-stela sistemo, kies orbito estas nenature stabila. La surfacon kovras oceano, kiu kapablas konstrui plej diversajn, gigantajn, efemerajn, malfacile klaseblajn kreaj\u0302ojn. La disc\u0302iploj de la nova scienco, solaristiko, provante kompreni kaj science difini la naturon de Solaris, formulas foje ridindajn, foje vers\u0302ajnajn, sed neniam pruvitajn teoriojn, kiuj amase okupas la bibliotekojn. Unu el la solaristoj estas la psikologo Kris Kelvin, sendita al la Stacio s\u0302vebanta super la planedo por esplori kio okazas c\u0302e la tieaj sciencistoj. Baldau\u0306 la okazaj\u0302oj superas lian imagon."}, {"text_idx": "#000010", "text": "\u2013 La romano eldonita antau\u0306 60 jaroj estis revolucia por la sciencfikcio. G\u0302i prezentis la plej originalan bildon de eksterterulo, tiel fremda por nia civilizacio, ke vers\u0302ajne neniel komprenebla. Lem vortigas la motivon, kiun poste li plurfoje uzos en siaj beletraj\u0302oj: siaspecan fatalon de la homa raso, fizike kaj mense limigita, kaj rezulte nekapabla atingi la c\u0302iaman celon \u2013 kompreni au\u0306 konkeri la mondon."}, {"text_idx": "#000011", "text": "Kiu estas la eldonejo? Kia estas la eldonkvanto?"}, {"text_idx": "#000012", "text": "\u2013 La libron eldonis Bjalistoka Esperanto-Societo en kvanto de 350 ekzempleroj. La libron jam eblas mendi en la retejo de Bjalistoka Esperanto-Societo, kaj baldau\u0306 g\u0302i aperos en la oferto de UEA."}, {"text_idx": "#000013", "text": "Tiu libro jam aperis en multaj lingvoj, kial lau\u0306 vi gravas havi g\u0302uste g\u0302in ankau\u0306 en Esperanto?"}, {"text_idx": "#000014", "text": "\u2013 Klasika sciencfikcio nesufic\u0302e ofte estas eldonata en Esperanto. Tiu g\u0302enro, kiun foje maljuste oni trovas malpli valora ol la aliajn, abundas je elstaraj literaturaj\u0302oj \u2013 ne nur distraj, sed profetaj kaj konsciigaj. Por montri kaj al neesperantistoj, kaj al ni mem, ke la artefarita lingvo estas tau\u0306ga por c\u0302iaj verkoj, necesas ilin tradukadi. Solaris en Esperanto sendube havos ian popularigan efikon por Esperanto, la libron mendas kolektantoj de Lem-aj\u0302oj el multaj landoj, kaj en ilia medio nia eldono iom post iom ig\u0302as konata."}, {"text_idx": "#000018", "text": "\u2013 Pri nia renkontig\u0302o dedic\u0302ita al la libro tre favore raportis amasinformiloj bjalistokaj kaj tutlandaj. Solaris estas eldonita kun la oficiala emblemo de la Jaro de Lem, kaj trovig\u0302os en la listo de kontribuoj por la solenaj\u0302oj de la 100-jarig\u0302o. Neesperantistoj, kiuj la enhavon malfacile povus taksi, g\u0302enerale aprezis la ideon eldoni nian plej faman sciencfikciaj\u0302on \u201den la lingvo de Zamenhof, parolata en la tuta mondo\u201d."}, {"text_idx": "#000020", "text": "\u2013 Fine mi s\u0302atus danki al c\u0302iuj, kiuj donacis alilingvajn eldonojn de Solaris ebligante fari ekspozicion, kiuj partoprenis la dimanc\u0302an prezenton de la libro kaj legis fragmentojn, kaj fine al la trio da provlegantoj: Tomasz Chmielik kaj Stano Belov, kiujn mi konsultis esperantigante la verkon, kaj aparte Ionel Onet\u0327, kiu estante c\u0302iam je mia dispono faris multajn bonajn proponojn pri la traduko."}]